Gjykata e Lartë, seancë për imigracionin
Vendimi lidhur me këtë çështje mund të përcaktojë fatin e rreth 4 milionë imigrantëve pa dokumente
Sot Gjykata e Lartë e Shteteve të Bashkuara po dëgjon argumentet për një çështje, që mund të vendosë për fatin e rreth 4 milionë imigrantëve pa dokumente. Ky rast mund të përcaktojë gjithashtu kufirin e pushtetit të presidentit dhe të shërbejë si bazëpër debatin e nxehtë mbi imigracionin. Presidenti Obama tha se atij ju desh të vepronte, pasi Kongresi nuk e miratoi një reformë gjithëpërfshirëse të imigracionit. Veprimet e tij ekzekutive të nëntorit të vitit 2014 “për të shtyrë deportimin e miliona imigrantëve pa dokumente janë në fokusin e një çështjeje gjyqësore të paraqitur nga 26 shtete, të cilët argumentojnë se Presidenti nuk ka fuqinë për ta ndryshuar ligjin e imigracionit. Kjo çështje është çuar në Gjykatën e Lartë, ku qeveria amerikane jep sot argumentet e saj, se urdhërat ekzekutive e udhëzojnë qeverinë federale që të përdorë autoritetin e saj për t’i bërë përparësi vendimet lidhur me imigracionin. Analistja Angela Kelley thotë se Presidenti Obama është duke ndjekur shembullin e administratave të mëparshme demokratike dhe republikane. Republikanët në Dhomën e Përfaqësuesve dërguan peticione, ku thuhej se e mbështesin çështjen e paraqitur nga 26 shtetet, duke shtuar se veprimi i Presidentit ishte një dredhi. Kundërshtarët thonë se veprimet e Presidentit po ashtu kanë implikacione që paraqesin prrbleme për kufijtë e pushtetit ekzekutiv. Por gjykata mundet që të mos arrijë në asnjë vendim. Mungesa e gjyqtarit të nëntë të Gjykatës së Lartë, pas vdekjes së gjykatësit Antonin Scalia në shkurt, mund të rezultojë në një votim 4 me 4, duke e çuar çështjen mbrapsh tek gjyktata e nivelit më të ulët. ...Ose gjykata mund ta shtyjë vendimin deri në zgjedhjen e një gjykatësi të nëntë. Gjykata e Lartë pritet ta shpallë vendimin për këtë çështje në qershor.